กรุงไทยขยับตัวการค้าชายแดนขึ้นสาขาซิวลูกค้า
&#8220;กรุงไทย&#8221; ลุยเปิดสาขาตามแนวชายแดนเขตเศรษฐกิจพิเศษ สั่งพนักงานข้ามแดนขายผลิตภัณฑ์ลูกค้าเพื่อนบ้าน เผยปริมาณธุรกรรมรอบชายแดนพุ่ง 100%
21 ม.ค. 2556

“กรุงไทย” ลุยเปิดสาขาตามแนวชายแดนเขตเศรษฐกิจพิเศษ สั่งพนักงานข้ามแดนขายผลิตภัณฑ์ลูกค้าเพื่อนบ้าน เผยปริมาณธุรกรรมรอบชายแดนพุ่ง 100% 
นายเวทย์ นุชเจริญ รองกรรมการผู้จัดการใหญ่ สายงานธุรกิจรายย่อยและเครือข่ายธนาคารกรุงไทย เปิดเผยว่า ในปีนี้ธนาคารมีนโยบายให้ความสำคัญในการขยายเครือข่ายสาขาในพื้นที่ตามแนวชายแดนกับประเทศเพื่อนบ้านเป็นพิเศษ 
ทั้งนี้ ธนาคารจะเร่งดำเนินการเปิดสาขาในจุดที่เป็นด่านการค้าขาย และในจุดที่จะเป็นเขตเศรษฐกิจพิเศษในอนาคตให้ครบทั่วทุกจุด เพื่อรองรับปริมาณการค้ากับประเทศเพื่อนบ้าน ทั้งพม่า ลาว และกัมพูชา ที่เติบโตขึ้นเฉลี่ยปีละ 20% 
ขณะเดียวกันจะมีการปรับปรุงรูปแบบสาขาใหม่ให้ป้ายสัญลักษณ์ต่างๆ สามารถสื่อสารได้ 2 ภาษา ทั้งภาษาไทยและภาษาของประเทศเพื่อนบ้าน พร้อมทั้งเปิดให้บริการ 7 วันต่อสัปดาห์ 
นอกจากนี้ ยังได้มอบนโยบายให้พนักงานของธนาคารฝึกภาษาขั้นพื้นฐานของประเทศเพื่อนบ้าน รวมทั้งข้ามพรมแดนไปขายผลิตภัณฑ์ให้กับลูกค้าธุรกิจและลูกค้ารายย่อยในประเทศเพื่อนบ้านเพิ่มเติมด้วย เนื่องจากปัจจุบันลูกค้าธุรกิจในประเทศเพื่อนบ้าน รวมทั้งนักลงทุนต่างชาติที่เข้ามาลงทุนในประเทศเพื่อนบ้าน เช่น ญี่ปุ่น นิยมมาใช้บริการทางการเงินผ่านธนาคารพาณิชย์ไทยมากขึ้น 
“เมื่อไม่นานมานี้ ธนาคารเพิ่งเปิดสาขา ที่ อ.แม่สอด จ.ตาก ซึ่งถือเป็นจุดที่มีการค้าขายชายแดนสูงสุดไป ปรากฏว่ามีลูกค้าชาวพม่ามาต่อคิวเพื่อทำธุรกิจการเงินยาวเหยียดทั้งวัน และเร็วๆ นี้จะไปเปิดสาขา ที่ อ.แม่ระมาด จ.ตาก ขณะที่ฝั่งติดประเทศลาวธนาคารกรุงไทยก็เพิ่งเปิดสาขาเพิ่มใน จ.หนองคาย และกำลังจะยกระดับจุดบริการย่อยใน จ.มุกดาหาร ให้เป็นสาขาเต็มรูปแบบ” นายเวทย์ กล่าว
นายเวทย์ กล่าวว่า ตลอดทั้งปีนี้ธนาคารกรุงไทยมีแผนจะเปิดสาขาใหม่เพิ่มขึ้นอีกประมาณ 100 แห่ง จากปัจจุบันที่มีอยู่แล้ว 1,101 สาขา ซึ่งมี 3 ทำเลหลักที่ธนาคารจะให้ความสำคัญ คือ 1.พื้นที่ตามแนวชายแดน ที่ปัจจุบันมีปริมาณธุรกรรมสูงขึ้นมาก 2.ในพื้นที่หัวเมืองใหญ่ 10 จังหวัดที่มีการเจริญเติบโตสูง เช่น จ.ชลบุรี อุดรธานี ขอนแก่น อุบลราชธานี ฯลฯ และ 3.พื้นที่ในเขตกรุงเทพมหานคร ที่ธนาคารยังมีส่วนแบ่งการตลาดอยู่น้อย
ด้านนายประดิษฐ์ เลี่ยวศิริกุล รองกรรมการผู้จัดการใหญ่ ธุรกิจสาขา ธนาคารทหารไทย กล่าวว่า ขณะนี้ปริมาณธุรกรรมในสาขาตามแนวชายแดนของธนาคารทหารไทย มีอัตราการเติบโตทั้งในด้านปริมาณและจำนวนลูกค้าเพิ่มขึ้นถึง 100% จากช่วง 12 ปีก่อนหน้านี้และยังคงเพิ่มขึ้นต่อเนื่อง ทำให้ในปีนี้ธนาคารจะให้ความสำคัญในการปรับปรุงบริการในสาขากลุ่มนี้ให้มีประสิทธิภาพมากขึ้น 
อย่างไรก็ตาม ธนาคารไม่มีนโยบายเพิ่มจำนวนสาขาจากปัจจุบันที่มีอยู่ 460 สาขา แต่จะใช้วิธีโยกย้ายทำเลสาขา รวมทั้งขยายขนาดและเพิ่มจำนวนเจ้าหน้าที่ในสาขาเพื่อให้บริการลูกค้าแทน